CELEX: 52014XG0201(02)
Language: fi
Date: 2014-02-01 00:00:00
Title: Neuvoston päätelmät työelämän ja koulutuksen ulkopuolella olevien nuorten sosiaalisen osallisuuden lisäämisestä

1.2.2014   
            
            
               FI
            
            
               Euroopan unionin virallinen lehti
            
            
               C 30/5
            
         Neuvoston päätelmät työelämän ja koulutuksen ulkopuolella olevien nuorten sosiaalisen osallisuuden lisäämisestä
   2014/C 30/03
   NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT
   TOTEAVAT SEURAAVAA:
   
               1.
            
            
               Nuoret naiset ja miehet ovat Euroopan tärkeä voimavara. He ovat Euroopan tämän päivän ja tulevaisuuden potentiaalia. He kohtaavat kuitenkin monia haasteita, kuten työttömyyttä ja sen mukanaan tuomia sosiaalisia ongelmia (1). Tämänhetkisestä kriisistä selviytyminen ja vastaavien ongelmien ehkäiseminen vastaisuudessa edellyttää, että kaikki jäsenvaltiot ryhtyvät välittömästi toimiin, joilla pyritään tukemaan nuorten työllisyyttä, koulutusta, osallistumista ja sosiaalista osallisuutta.
            
         
               2.
            
            
               Työelämän, koulutuksen tai kurssien ulkopuolella olevat nuoret (NEET-tilanteessa olevat nuoret) (2) voivat joutua kohtaamaan kielteisiä sosiaalisia tilanteita, kuten eristäytymistä, epäitsenäisyyttä, riskikäyttäytymistä sekä psyykkisen ja fyysisen terveyden horjumista, mikä altistaa heidät suuremmille työttömyys- ja sosiaalisen syrjäytymisen riskeille myöhemmin elämässä. Nuorten ja erityisesti NEET-tilanteessa olevien nuorten sosiaalinen syrjäytyminen voi vaikuttaa kielteisesti Euroopan talouteen ja aiheuttaa merkittäviä kustannuksia. Vuonna 2011 taloudelliset tappiot nuorten irtaantumisesta työmarkkinoilta olivat 153 miljardia euroa. Tämä varovainen arvio vastaa 1,2:ta prosenttia Euroopan BKT:stä (3).
            
         
               3.
            
            
               NEET-tilanteessa olevat nuoret ovat enemmän tai vähemmän haavoittuvia, ja heillä on erilaisia ominaisuuksia ja tarpeita. Siksi tarvitaan yksilöllisesti räätälöityjä toimintamalleja, jotta heidät voidaan tosiasiallisesti ja onnistuneesti integroida tai saada takaisin työmarkkinoille, koulutusjärjestelmään ja yhteiskuntaelämään.
            
         
               4.
            
            
               Tämä toimintamalli on esitetty nuorisotakuun perustamisesta 22. huhtikuuta 2013 annetussa neuvoston suosituksessa (4). Suosituksessa todetaan, että kaikille alle 25-vuotiaille nuorille tulisi tarjota laadukas työ-, jatkokoulutus-, oppisopimus- tai harjoittelupaikka neljän kuukauden kuluessa työttömäksi joutumisesta tai virallisen koulutuksen päättämisestä (5).
            
         
               5.
            
            
               EU:n työmarkkinoiden osaamispanoraamalla ja Cedefopin ammattitaitoennusteilla voidaan tukea toimintapoliittisia aloitteita, joilla pyritään vähentämään nuorisotyöttömyyttä helpottamalla tulevan ammattitaitovajeen sekä osaamissuuntausten ja työmarkkinanäkymien tunnistamista.
            
         
               6.
            
            
               Riskitekijät, jotka lisäävät vaaraa joutua NEET-tilanteeseen, ovat usein henkilökohtaisten, taloudellisten, koulutuksellisten ja sosiaalisten olosuhteiden summa.
            
         
               7.
            
            
               Nuorisotyö, vapaaehtoistoiminta, aktiivinen kansalaisuus sekä epävirallinen ja arkioppiminen voivat olla merkittävässä ja toisiaan täydentävässä asemassa tuoden lisäarvoa kaikille nuorille ja erityisesti NEET-tilanteessa oleville työmarkkinoille siirryttäessä: ne luovat yhteyksiä koulutus- ja työllisyysjärjestelmän välille, täydentävät virallista koulutusjärjestelmää, antavat itseluottamusta, sosiaalista pääomaa ja mahdollisuuden itsensä kehittämiseen sekä lisäävät työllistyvyyttä parantavia pehmeitä ja teknisiä taitoja.
            
         
               8.
            
            
               Puheenjohtajavaltio Liettuan 9.–12. syyskuuta 2013 järjestämän EU:n nuorisokonferenssin yhteisissä päätelmissä painotetaan, että koulutus on sovitettava nuorten tarpeisiin ja työmarkkinoiden vaatimuksiin, koulutuksesta työhön siirtymistä on helpotettava ja nuorten työmarkkinoille integroimisen edellytyksiä on parannettava (6).
            
         KATSOVAT SEURAAVAA:
   
               9.
            
            
               NEET-tilanteessa olevia nuoria koskevia paikallistason, alueiden, jäsenvaltioiden ja EU:n tutkimuksia, järjestelmiä ja ohjelmia on arvioitava, jotta voidaan kartoittaa, millaisia palvelujen saatavuuden esteitä NEET-tilanteessa olevat nuoret ja erityisesti työvoiman ulkopuolella olevat nuoret kohtaavat.
            
         
               10.
            
            
               Nuorisopolitiikka ja erityisesti nuorisotyö voi edistää nuorisotyöttömyyden ja työvoiman ulkopuolelle jäämisen torjumiseen tähtäävien EU:n aloitteiden, kuten nuorten työllisyyspaketin ja erityisesti nuorisotakuun, onnistunutta täytäntöönpanoa. Parhaiden mahdollisten tulosten saavuttamiseksi tarvitaan näin ollen johdonmukaisia ja toisiaan vahvistavia kansallisia toimenpiteitä ja muita poliittisia ohjauskeinoja.
            
         
               11.
            
            
               NEET-tilanteessa olevien nuorten sosiaalisen osallisuuden parantamiseksi olisi omaksuttava kokonaisvaltainen lähestymistapa ja varmistettava eri alojen välinen yhteistyö. Sosiaaliset investoinnit ihmisten osaamiseen ja valmiuksiin heidän koko elinikänsä ajan ovat olennaisen tärkeitä, jotta heillä olisi paremmat mahdollisuudet osallistua työmarkkinoille ja yhteiskuntaan (7). Kaikkia ohjauskeinoja, toimenpiteitä ja toimia olisi koordinoitava ja toteutettava paikallisella, alueellisella, kansallisella ja EU:n tasolla, ja nuorten sosiaalista osallisuutta edistävien toimien suunnittelussa ja toteuttamisessa olisi oltava mukana useita eri sidosryhmiä.
            
         
               12.
            
            
               Toiminnassa olisi painotettava ensisijaisesti ennaltaehkäisyä, jotta NEET-tilanteeseen joutuvien nuorten määrän kasvu voitaisiin estää ja sosiaalisen syrjäytymisen sukupolvien yli jatkuva kierre saataisiin katkaistua. Varhainen puuttuminen nuorten riskiin ajautua NEET-tilanteeseen edellyttää ennakoivaa lähestymistapaa perheiltä, varhaiskasvattajilta, koululta, erityisesti keskiasteen ja ammatilliselta koulutukselta, koulutusta ja epävirallista oppimista tarjoavilta tahoilta, kansalaisjärjestöiltä, etenkin nuorisojärjestöiltä, nuorisotyöntekijöiltä, vanhemmilta ja muilta sidosryhmiltä.
            
         
               13.
            
            
               Politiikkatoimissa on otettava huomioon NEET-tilanteessa olevien nuorten moninaisuus, kun harkitaan, missä vaiheessa tilanteeseen on puututtava ja millaisiin tavoitteisiin, päämääriin ja toimintaan pyritään. On kiinnitettävä enemmän huomiota sukupuolten välisiin eroihin koulutuksessa, sosiaali- ja työllisyyspolitiikkoihin sekä nuoriin, joilla on erityistarpeita.
            
         
               14.
            
            
               NEET-tilanteessa olevia nuoria koskevien toimien olisi oltava yksilöllisiä ja joustavia ja niillä olisi pyrittävä saavuttamaan kestäviä, myönteisiä ja kauaskantoisia tuloksia työmarkkinoilla sekä koulutukseen ja yhteiskuntaelämään (uudelleen) integroitumisessa. NEET-tilanteessa olevien nuorten kanssa työskentelyssä olisi käytettävä innovatiivisia työtapoja, vertaisoppimista ja nuoret tavoittavaa toimintaa.
            
         
               15.
            
            
               Euroopan rakenne- ja investointirahastojen, erityisesti Euroopan sosiaalirahaston, ja EU:n aloitteiden ja ohjelmien, kuten nuorisotyöllisyysaloitteen ja Erasmus+-ohjelman, tehokas käyttö on välttämätöntä nuorten sosiaalista osallisuutta edistävien hankkeiden vauhdittamiseksi.
            
         KEHOTTAVAT JÄSENVALTIOITA JA KOMISSIOTA TOIMIVALTUUKSIENSA PUITTEISSA JA TOISSIJAISUUSPERIAATTEEN MUKAISESTI:
   
               16.
            
            
               Tarvittaessa laatimaan, toteuttamaan ja kehittämään edelleen kansallisia, alueellisia ja/tai paikallisia strategioita tai ohjelmia, kuten nuorisotakuun täytäntöönpanosuunnitelmia, NEET-tilanteessa olevien nuorten sosiaalisen osallisuuden lisäämiseksi. Strategioiden tulisi perustua näyttöön ja eri alojen väliseen yhteistyöhön, ja kaikkien asiaankuuluvien sidosryhmien tulisi olla niissä mukana. Strategioiden laatimiseen olisi kuuluttava keskustelua kohderyhmän kanssa poliittisista ohjauskeinoista sekä niiden suunnittelua, täytäntöönpanoa, seurantaa sekä arviointia. Politiikkatoimien ja niiden tulosten seurannassa ja niiden saatavuuden arvioinnissa olisi otettava huomioon sukupuolierot.
            
         
      Ennaltaehkäisyn alalla
   
   
               17.
            
            
               Edistämään riittävien, kohtuuhintaisten, helposti saatavien ja korkealaatuisten palvelujen, kuten varhaiskasvatuksen ja asumis-, terveys- ja sosiaalipalvelujen, saatavuutta, jotta nuoret eivät joutuisi NEET-tilanteeseen tai eivät jäisi siihen.
            
         
               18.
            
            
               Edistämään nuorisotyötä ja investoimaan siihen ja helpottamaan sen tarjoamien palvelujen saatavuutta NEET-tilanteessa oleville nuorille lujittamalla monialaista yhteistyötä asiaankuuluvien sidosryhmien välillä.
            
         
               19.
            
            
               Soveltamaan koulunkäynnin keskeyttämisen vähentämiseen tähtäävää kokonaisvaltaista toimintamallia, johon kuuluu ennaltaehkäiseviä ja interventiotoimenpiteitä (8).
            
         
               20.
            
            
               Kehittämään uusia ja yksilöllisesti räätälöityjä lähestymistapoja, kuten etsivää nuorisotyötä NEET-tilanteessa olevien nuorten sosiaalisen osallisuuden edistämiseksi. Hyödyntämään kaikki nuorisotyön tarjoamat nuorten itseluottamusta ja kehitystä tukevat ja koulunkäynnin keskeyttämisen vähentämiseen vaikuttavat mahdollisuudet (9).
            
         
               21.
            
            
               Rohkaisemaan ja tukemaan korkealaatuista ohjaustoimintaa, johon kuuluu muun muassa urakehitystä koskeva tiedotus, tiedottaminen työntekijän oikeuksista, työllisyys- ja koulutusnäkymistä, vapaan liikkuvuuden mahdollisuuksista sekä kokonaisvaltaisempaa neuvontaa ja tukea kaikille nuorille ja erityisesti niille, joilla on vaara joutua NEET-tilanteeseen sekä heidän perheilleen.
            
         
               22.
            
            
               Vahvistamaan nuorisojärjestöjen, nuorisotyön ja muiden osallistavien toimintamuotojen valmiuksia tarjota osallistumismahdollisuuksia ja hyödyntää mahdollisuuksiaan edistää NEET-tilanteessa olevien nuorten sosiaalista osallisuutta.
            
         
               23.
            
            
               Kannustamaan paikallisaloitteita ja sosiaalisen yhteenkuuluvuuden suunnitelmia, joilla kehitetään NEET-tilanteessa oleville nuorille suunnattuja erityistoimia heidän (uudelleen) integroimisekseen paikallisyhteisöihin.
            
         
               24.
            
            
               Käyttämään Euroopan nuorisoportaalia keinona tiedottaa nuorille sosiaaliseen osallisuuteen liittyvistä kysymyksistä.
            
         
      Koulutuksen ja epävirallisen oppimisen alalla
   
   
               25.
            
            
               Laajentamaan pääsymahdollisuuksia toisen mahdollisuuden tarjoavaan koulutukseen ja tukemaan työmarkkinoiden tarpeisiin sovitettujen taitojen ja valmiuksien hankkimista ja/tai kehittämistä.
            
         
               26.
            
            
               Edistämään ja lisäämään sellaisen ammatillisen neuvonnan ja ohjauksen saatavuutta, joka on sovitettu sosiaalisesti syrjäytyneiden nuorten tarpeisiin heidän elämänsä kaikissa vaiheissa.
            
         
               27.
            
            
               Ottamaan kansallisten olosuhteiden ja erityispiirteiden mukaisesti ja jäsenvaltioiden tarkoituksenmukaiseksi katsomalla tavalla viimeistään vuonna 2018 käyttöön epävirallisen ja arkioppimisen validointijärjestelyt, joiden avulla henkilöt voivat hyödyntää näin hankittua osaamista urallaan ja myöhemmissä opinnoissaan (10).
            
         
               28.
            
            
               Lisäämään mahdollisuuksia saada varhaiskasvatusta ja parantamaan sen laatua. Muita heikommista lähtökohdista tuleville lapsille olisi annettava lisätukea (11).
            
         
               29.
            
            
               Panemaan täytäntöön Erasmus+-ohjelmaa, jolla tuetaan sosiaalisten ja kansalaisvalmiuksien ja -taitojen hankkimista ja lisätään nuorten liikkuvuutta ja työllistyvyyttä.
            
         
      Koulutuksesta työelämään siirtymisen alalla
   
   
               30.
            
            
               Kehittämään julkisten ja yksityisten työllisyyspalvelujen, uraohjauspalvelujen ja muiden erikoistuneiden nuorisopalvelujen (kansalaisjärjestöt, nuorisokeskukset ja -järjestöt) välisiä kumppanuuksia, joilla helpotetaan työelämään siirtymistä työttömyyden, työmarkkinoiden ulkopuolella olon tai koulutuksen jälkeen.
            
         
               31.
            
            
               Edistämään korkealaatuista työpaikalla oppimista, kuten oppisopimuskoulutusta, työharjoittelua ja harjoittelujaksoja, joilla pyritään tehokkaasti parantamaan kestäviä siirtymiä koulutuksesta työelämään erityisesti kehittämällä työmarkkinoilla tärkeitä taitoja sekä parantamalla osaamisen ja työmarkkinatarpeiden kohtaantoa muun muassa eurooppalaisesta oppisopimusyhteenliittymästä annetun neuvoston julkilausuman mukaisesti (12).
            
         
               32.
            
            
               Toteuttamaan toimenpiteitä nuorisotyöttömyyden torjumiseksi, erityisesti siirtymien helpottamiseksi ottaen huomioon nuorisotakuun perustamisesta annetun neuvoston suosituksen, muun muassa kumppanuuteen perustuvien (myös nuorten tukipalveluja sisältävien) toimintamallien kehittämisellä, varhaisella puuttumisella ja aktivoinnilla, työmarkkinoille integroitumisen mahdollistavilla tukitoimilla (myös taitojen kehittäminen ja työmarkkinoihin liittyvät toimenpiteet), unionin rahastojen käytöllä sekä järjestelmien arvioinnilla ja niiden jatkuvalla parantamisella.
            
         
      Työllisyyden alalla
   
   
               33.
            
            
               Lisäämään laajaa ja aktiivista osallistumista työmarkkinoille aktiivisten osallistavien toimenpiteiden avulla, edistämään itsenäisiksi ammatinharjoittajiksi aikovien nuorten luovuutta ja innovointia, tukemaan yrittäjyyttä ja ensimmäisen työkokemuksen hankkimista.
            
         
               34.
            
            
               Poistamaan työmarkkinoille pääsemisen tai niille palaamisen esteitä, muun muassa ikäsyrjintää ja muita syrjinnän muotoja, puuttumaan erilaisten epävarmojen työsuhteiden ongelmaan ja tarpeen mukaan analysoimaan mahdollisuuksia vähentää välillisiä työvoimakustannuksia nuorten työllistymisnäkymien parantamiseksi (13).
            
         
               35.
            
            
               Järjestämään työllisyyspalveluille mahdollisuudet tarjota yhdessä nuorisojärjestöjen ja muiden nuorten tukemiseen osallistuvien kumppaneiden kanssa varhaisessa vaiheessa henkilökohtaista ohjausta ja yksilöllistä toimintasuunnittelua, räätälöidyt yksilölliset tukijärjestelyt mukaan lukien, molemminpuolisen velvoitteen periaatteen mukaisesti.
            
         
               36.
            
            
               Ottamaan nuorisopolitiikan sidosryhmät ja nuoret sekä nuorisojärjestöt ja muut kansalaisjärjestöt mukaan asiaankuuluvien politiikkojen, kuten nuorisotakuun, suunnitteluun ja toteuttamiseen, kiinnittämällä erityistä huomiota nuorisotyön mahdollisuuksiin tunnistaa nuoret, joita uhkaa NEET-tilanteeseen joutuminen, ja luomaan yhteyksiä näiden nuorten ja palveluntarjoajien välille. Antamaan nuorten sidosryhmille valmiudet edistää nuorisotakuun ja muiden työllisyys- ja koulutusaloitteiden tarjoamia mahdollisuuksia ja tiedottaa niistä.
            
         
               37.
            
            
               Edistämään laaja-alaisesti sitä, että EURES-verkostosta kehittyy aito yleiseurooppalainen työnvälitys- ja työhönottoverkosto, jossa keskitytään yksittäisten jäsenvaltioiden työmarkkinatarpeisiin, mukaan lukien sekä julkisten että yksityisten työllisyyspalvelujen tarjoamat avoimet työpaikat sekä oppisopimus- ja työharjoittelupaikat (14).
            
         
               38.
            
            
               Tukemaan työn sekä yksityis- ja perhe-elämän yhteensovittamista, jotta työmarkkinoille integroitumiselle ei muodostuisi esteitä.
            
         PYYTÄVÄT KOMISSIOTA:
   
               39.
            
            
               Tarkastelemaan parhaiden käytäntöjen jakamista käytössään olevien tarkoituksenmukaisten välineiden avulla, esimerkiksi laatimalla yhteenvedon jäsenvaltioiden parhaista käytännöistä sellaisten aloitteiden toteuttamisessa, joiden tavoitteena on integroida tai saada NEET-tilanteessa olevat nuoret takaisin työllisyys- ja koulutusjärjestelmään, ottamaan huomioon muut tämän alan tutkimukset ja aloitteet ja levittämällä niiden tuloksia sekä hyödyntämään EU:n ohjelmista ja rahastoista (esim. nuorisotoimintaohjelma, elinikäisen oppimisen ohjelma, Erasmus+-ohjelma ja Euroopan sosiaalirahasto) rahoitettujen hankkeiden tuloksena olevia hyviä käytäntöjä ja olemassa olevia nuorisopolitiikan alan yhteistyöverkostoja, kuten Euroopan nuorisopolitiikan tietokeskusta (EKCYP).
            
         
               40.
            
            
               Ottamaan huomioon nuorisoalan panoksen työmarkkinoiden tulevien tarpeiden sekä vaadittavien taitojen ja osaamisen säännöllisessä ja järjestelmällisessä arvioinnissa.
            
         
               41.
            
            
               Varmistamaan, että EU:n tulevissa nuoriso-ohjelmissa, kuten Erasmus+-ohjelmassa, pidetään yhtenä painopisteenä nuoria, joilla on muita heikommat mahdollisuudet, etenkin NEET-tilanteessa olevia nuoria.
            
         
               42.
            
            
               Edistämään nuorisoasioihin liittyvien sidosryhmien, muun muassa nuorisotyön ja elinkeinoelämän edustajien, välistä vuoropuhelua, jossa keskitytään NEET-tilanteessa oleviin nuoriin, heidän yksilölliseen ohjaukseensa ja heidän sosiaalisten taitojensa kehittämiseen.
            
         
               43.
            
            
               Käsittelemään korkean tason seminaarissa, joka perustuu eri alojen väliseen yhteistyöhön elinkeinoelämän, tiedemaailman, viranomaisten, nuorten sidosryhmien ja muiden sidosryhmien kesken, NEET-tilanteessa olevien nuorten kohtaamia haasteita ja mahdollisia ratkaisuja niihin.
            
         
               44.
            
            
               Jatkamaan nuorisotakuujärjestelmien suunnittelussa, toteuttamisessa ja tuloksissa tapahtuvan kehityksen seurantaa ja siitä raportointia työllisyyskomitean monenvälisen valvonnan avulla talouspolitiikan eurooppalaisen ohjausjakson puitteissa sekä analysoimaan toteutettavien toimintalinjojen vaikutusta.
            
         
               45.
            
            
               Tukemaan edelleen jäsenvaltioiden ja muiden sidosryhmien ponnisteluja korkealaatuisen työpaikalla oppimisen tarjonnan lisäämiseksi erityisesti eurooppalaisen oppisopimusyhteenliittymän puitteissa ja edistämään oppisopimusjärjestelmiä koskevien parhaiden käytäntöjen ja kokemusten vaihtoa.
            
         
      (1)  Vuonna 2012 7,5 miljoonaa 15–24-vuotiasta nuorta ja lisäksi 6,5 miljoonaa 25–29-vuotiasta nuorta oli työmarkkinoiden ja koulutuksen ulkopuolella Euroopassa. Tämä vastaa huomattavaa NEET-asteen kasvua: vuonna 2008 luku oli 11 prosenttia 15–24-vuotiaista ja 17 prosenttia 25–29-vuotiaista; vuoteen 2012 mennessä luvut olivat kivunneet 13 ja 20 prosenttiin (Eurostat).
   
      (2)  Työllisyyskomitea sopi kokouksessaan 19. toukokuuta 2010, että määritelmään ”nuori, joka ei ole työssä, koulutuksessa eikä kurssilla” sisältyvät (ILOn määritelmän mukaiset) työttömät henkilöt, jotka eivät ole missään koulutuksessa eivätkä kurssilla, sekä työvoiman ulkopuolella olevat henkilöt (ILOn määritelmä), jotka eivät ole missään koulutuksessa eivätkä kurssilla.
   Ks. http://ec.europa.eu/social/BlobServlet?docId=6602&langId=en
   
      (3)  NEETs. Young people not in employment, education or training: Characteristics, costs and policy responses in Europe, s. 2. Eurofound (2012).
   Ks. http://www.eurofound.europa.eu/pubdocs/2012/54/en/1/EF1254EN.pdf.
   
      (4)  EUVL C 120, 26.4.2013, s. 1.
   
      (5)  Komission kesäkuussa 2013 antaman tiedonannon ”Kehotus toimiin nuorisotyöttömyyttä vastaan” ja siihen liittyvien Eurooppa-neuvoston päätelmien mukaisesti jäsenvaltioiden, joiden joillakin alueilla nuorisotyöttömyys ylittää 25 prosenttia, olisi joulukuuhun 2013 mennessä laadittava nuorisotakuun täytäntöönpanosuunnitelma. Muiden jäsenvaltioiden on tehtävä samoin vuonna 2014.
   
      (6)  EU:n nuorisokonferenssin yhteiset päätelmät (Vilna, 9.–12. syyskuuta 2013).
   
      (7)  Neuvoston päätelmät 20. kesäkuuta 2013”Kasvua ja yhteenkuuluvuutta tukevat sosiaaliset investoinnit”.
   
      (8)  28. kesäkuuta 2011 annettu neuvoston suositus koulunkäynnin keskeyttämisen vähentämiseen tähtäävistä politiikoista, (EUVL C 191, 1.7.2011, s. 1).
   
      (9)  Ks. 28. kesäkuuta 2011 annettu neuvoston suositus koulunkäynnin keskeyttämisen vähentämiseen tähtäävistä politiikoista, (EUVL C 191, 1.7.2011, s. 1). Yksi Eurooppa-neuvoston hyväksymistä Eurooppa 2020 -strategian yleistavoitteista on vähentää koulunkäynnin keskeyttävien osuus alle 10 prosenttiin ja varmistaa, että vähintään 40 prosenttia nuorista suorittaa korkea-asteen tai vastaavan tason tutkinnon.
   
      (10)  Epävirallisen ja arkioppimisen validoinnista 20. joulukuuta 2012 annettu neuvoston suositus (EUVL C 398, 22.12.2012, s. 1).
   
      (11)  Neuvoston päätelmät varhaiskasvatuksesta: varhaiskasvatuksella parhaat mahdolliset lähtökohdat lasten tulevaisuudelle (EUVL C 175, 15.6.2011, s. 8).
   
      (12)  Neuvoston 15. lokakuuta 2013 antama julkilausuma eurooppalaisesta oppisopimusyhteenliittymästä.
   
      (13)  Ks. nuorisotakuun perustamisesta 22. huhtikuuta 2013 annettu neuvoston suositus (EUVL C 120, 26.4.2013, s. 1, 16 kohta).
   
      (14)  Komission täytäntöönpanopäätös, annettu 26. marraskuuta 2012, Euroopan parlamentin ja neuvoston täytäntöönpanoasetuksen (EU) N:o 492/2011 panemisesta täytäntöön siltä osin kuin on kyse avoimien työpaikkojen ja työhakemusten välittämisestä ja EURES-verkoston uusimisesta (EUVL L 328, 28.11.2012, s. 21).